
Spesiell oppfølging av den økonomiske situasjonen ved Medisinsk fakultet og Norges fiskerihøgskole
Bakgrunn

I møte 21. juni behandlet universitetsstyret i S31-07 (Regnskapsoppfølging våren 2007 – internregnskap) status for bevilgningsøkonomien ved utgangen av mai måned. Budsjettavviket (avviket mellom regnskapsresultat og budsjettert resultat) ved Det medisinske fakultet og Norges fiskerihøgskole (NFH) var på dette tidspunkt stort (henholdsvis 16,1 mill og 4,2 mill. kroner,) og i tillegg tilsa Det medisinske fakultets egen årsprognose et akkumulert merforbruk (negativ avsetning) på 15,6 mill ved utgangen av året. Universitetsstyret fattet på denne bakgrunn følgende vedtak:

”Styret tar fremlagte regnskapsoppfølging for mai 2007 til orientering.

Det medisinske fakultet og NFH må i samarbeid med universitetsdirektøren sette i verk snarlige tiltak for å få økonomien i balanse. Styret ber om å bli orientert om tiltakene i første styremøte høsten 2007.”

I det følgende gis oversikt vedrørende oppfølging av og tilbakemelding fra Det medisinske fakultet og NFH, samt universitetsdirektørens vurderinger.

Oppfølging av og tilbakemelding fra NFH

Universitetsdirektørens oppfølging

Universitetsdirektøren sendte brev 27. juni til NFH om saken (vedlegg 1), og i tillegg er det avviklet møte med ledelsen ved NFH. I brev av 27.06 ble NFH bedt om å redegjøre nærmere for det relativt store avviket mellom budsjett og regnskap ved utgangen av mai måned. Videre ble det bedt om at NFH beskriver aktuelle tiltak for å komme i balanse innen utgangen av budsjettåret (herunder også utarbeide revidert budsjett ved eventuelle endringer i forhold til vedtatt budsjett). NFH ble videre bedt om å redegjøre for forventet økonomisk status ved utgangen av 2008.

Tilbakemelding fra NFH

NFH har gitt tilbakemelding i brev av 10. august (vedlegg 4). NFH oppgir at budsjettavviket ved utgangen av mai i all hovedsak skyldtes periodiseringsavvik knyttet til drivstoff for Jan Mayen, stasjonsleie Havbruksstasjonen og øremerket bevilgning til Marbio. Dette var i følge NFH ventet og forholdet er redegjort for i møte i Høgskolestyret 12. juni. NFH viser til at budsjett og regnskap ved utgangen av juli er i tilnærmet balanse, og NFH fastholder opprinnelig årsprognose som innebærer en forventet positiv avsetning på ca. 1,5 mill. ved utgangen av 2007. NFH oppgir at forventede økonomiske rammer for 2008, vil medføre behov for til dels radikale prioriteringer ved fordelingen av budsjettet for dette året. 

Oppfølging av og tilbakemelding fra Det medisinske fakultet

Universitetsdirektørens oppfølging

Universitetsdirektøren sendte brev 27. juni til Det medisinske fakultet om saken (vedlegg 2), og i tillegg er det avviklet møte med ledelsen ved fakultetet. I lys av fakultetets daværende prognose om akkumulert merforbruk på 15,6 mill. ved utgangen av 2007, gjorde universitetsdirektøren i brev av 27. juni oppmerksom på at fakultetet ikke har anledning til å gå utover fastsatte rammer uten universitetsstyrets godkjenning. Fakultetet ble bedt om å redegjøre for hvilket/hvilke styringsorgan/-er som har godkjent det akkumulerte merforbruket. Det medisinske fakultet ble videre bedt om å redegjøre nærmere for det relativt store budsjettavviket ved utgangen av mai måned (herunder bl.a. redegjørelse for utgifter som har økt de senere år og hvordan merforbruket fordeler seg internt ved fakultetet). Universitetsdirektøren har bedt fakultetet beskrive hvilke tiltak ledelsen planlegger iverksatt for å redusere prognostisert merforbruk i 2007, og hvilken effekt innstrammingstiltakene forventes å ha på årsresultatet (herunder også utarbeide revidert budsjett/budsjett). Fakultetet ble dessuten bedt om å beskrive hvordan man skal sørge for å gå i balanse ved utgangen av 2008. På bakgrunn av den alvorlige økonomiske situasjonen ved fakultetet besluttet universitetsdirektøren i samme brev å iverksette midlertidig investerings- og ansettelsesstopp, i første omgang til og med 6. september, i påvente av fakultetets redegjørelse og universitetsstyrets videre behandling av saken.

Tilbakemelding fra Det medisinske fakultet

Fakultetet informerte i brev av 5. juli (vedlegg 3) om fakultetsstyrets vedtak i sak FS 40-07 (om fakultetets vanskelige økonomiske situasjon), og om tidsplanen internt for å sikre progresjon i arbeidet med å forbedre interne oppfølgingsrutiner innen økonomifeltet og sikre at det foreligger revidert budsjett i tråd med universitetsdirektørens brev. 

I brev av 20. august (vedlegg 5) har fakultetet oversendt redegjørelse om forholdene universitetsdirektøren etterspurte 27. juni. 

Nærmere om godkjenning av budsjett for 2007 og begrunnelse for merforbruk

Fakultetet redegjør for styresakene vedrørende intern budsjettfordelingen i henholdsvis fakultets- og instituttstyrene. Fakultetet har ordning med overføring av akkumulert mer-/mindreforbruk på instituttnivå. Fakultetsstyret vedtok i 2006 å forskuttere innkjøp av vitenskapelig utstyr med 24,6 mill. kroner for å redusere avsetningene som ved inngangen til 2006 var på 32 mill. Forskutteringen er planlagt dekket inn ved avregning mot fremtidig årlig budsjettildeling. Størstedelen av beløpet på 24,6 mill ble belastet regnskapet til Med.fak. i 2006. Fakultetsledelsen hadde imidlertid antatt at hele beløpet var regnskapsført før årsskiftet, og budsjetterte derfor ikke med at 8,2 mill først kom til utbetaling og regnskapsføring i 2007. 

Fakultetet viser til det generelle budsjettkuttet til Det medisinske fakultet (i basisbevilgningen på 11 mill) ved budsjettfordelingen for 2007 som en sentral begrunnelse for merforbruket i 2007. Det medisinske fakultet hadde i denne sammenheng samme prosentvise kutt i den generelle basisbevilgningen som de andre fakultetene/enhetene, etter at det første var gjort påplusninger for lønns- og prisstigning, økt studentopptak til medisin- og tannlegeutdanninga. 

Fakultetet oppgir at økonomistyringen på fakultets- og instituttnivå ikke har vært tilstrekkelig, og dette har resultert i periodiseringsfeil og at nødvendig korrigeringstiltak har kommet sent. Fakultetet har nedsatt 3 arbeidsgrupper for å utvikle økonomistyringen, men arbeidet er ikke sluttført tidsnok. Fakultetsledelsen vil i det videre arbeidet ha fokus på å etablere en bedre økonomioppfølging.

Nærmere om årsaker til utgiftsvekst

Det medisinske fakultet forklarer budsjettavviket med forskuttering av utstyrsmidler (jf. avsnitt ovenfor) og økt antall stillinger finansiert over bevilgningsøkonomien, knyttet til oppbygging av organisasjonen for å ivareta økning i tannlege- og medisinerstudenter (se vedlegg 7 for oversikt endringer perioden 2004 - 2007). Det vises her blant annet til at det kvalitetsmessige kravet om ”skreddersøm” gjør at det ikke er tatt ut så mye synergi mellom medisiner- og tannlegeutdanningen i andre studieår som opprinnelig forutsatt.

Nærmere om tiltak for å redusere merforbruk i 2007 og forventet effekt på årsresultat

Fakultetet opplyser at man etter revisjon av budsjettet ligger an til en samlet resultatforbedring på vel 11 mill. kroner (vedlegg 6), fordelt slik internt mellom instituttene (minus angir negative avsetninger/merforbruk):

	 
	 
	Ubrukte midler
 01.01.07
	Opprinnelig
budsjett
(årsresultat)

2007
	Opprinnelig 
prognose 
avsetninger 31.12.07
	Revidert 
budsjett 
(årsresultat)

2007
	Revidert
prognose avsetninger 31.12..07

	
	
	A
	B
	C (A+B)
	D
	E (A+D)

	6400
	FAKULTETSADM/FELLESUTGIFTER
	-16 174 871
	 
	-16 174 871
	-472 000
	-16 646 871

	6411
	INSTITUTT FOR KLINISK MEDISIN
	2 129 725
	-2 125 000
	4 725
	-3 229 000
	-1 099 275

	6412
	INSTITUTT FOR MEDISINSK BIOLOGI
	15 475 247
	-2 197 566
	13 277 681
	-11 199 000
	4 276 247

	6413
	INSTITUTT FOR SAMFUNNSMEDISIN
	5 514 368
	0
	5 514 368
	5 000 000
	10 514 368

	6414
	INSTITUTT FOR FARMASI
	-2 962 408
	-2 888 000
	-5 850 408
	-3 200 000
	-6 162 408

	6415
	INSTITUTT FOR KLINISK ODONTOLOGI
	3 911 682
	-16 315 713
	-12 404 031
	701 000
	4 612 682

	 
	 
	7 893 743
	-23 526 279
	-15 632 536
	-12 399 000
	-4 505 257


I opprinnelig budsjett for 2007 er det beregnet et akkumulert merforbruk på 15,6 mill. kroner. En resultatforbedring på vel 11 mill. medfører en årsprognose for akkumulert merforbruk i størrelsesorden 4,5 mill. kroner (negativ avsetning ved utgangen av 2007). 

Fakultetet forventer at gjennomgang og forbedring av rutiner knyttet til økonomistyringen vil gi noe resultateffekt i 2007 (for detaljer, se vedlegg 5). 

Nærmere om tiltak for å sikre at fakultetet går i balanse innen utgangen av 2008

Fakultetet forventer at de fleste instituttene vil klare en minimumsdrift med forventede budsjettrammer neste år. Unntaket er Institutt for farmasi og Institutt for medisinsk biologi. Fakultetet peker på at driftsnivået ved disse instituttene er for høyt i forhold til eksisterende budsjettrammer. Særlig uttrykker fakultetet behov for tettere oppfølging og dialog med Institutt for medisinsk biologi.

Det medisinske fakultet har forventninger om at gjennomgangen av rutiner knyttet til økonomistyringen vil bidra til å forbedre økonomien i 2008. Fakultetet utelukker ikke at det kan bli nødvendig å dekke noe av avsetningene innen rammen av budsjettet for 2009.

Avslutningsvis viser fakultetet til at den midlertidige ansettelsesstoppen er svært ressurskrevende på grunn av arbeidet med unntakssøknader, og det foreslås at ansettelsesstopp kun videreføres for Institutt for medisinsk biologi. 

Universitetsdirektørens vurderinger

Norges fiskerihøgskole (NFH)

NFH viser til periodiseringsavvik som forklaring på budsjettavviket for mai, og understøtter påstanden med tilnærmet samsvar mellom budsjett og regnskap ved utgangen av juli måned. NFH opprettholder årsprognosen som innebærer en forventet positiv avsetning på ca. 1,5 mill. ved utgangen av 2007. Universitetsdirektørens anser redegjørelsen fra NFH for fyllestgjørende, og det foreslås ingen spesielle tiltak iverksatt overfor NFH. 

Det medisinske fakultet

Det medisinske fakultet beskriver økonomistyringen på fakultets- og instituttnivå som ikke tilstrekkelig. I tillegg til generelle forbedringer innen rutiner på økonomiområdet (se vedlegg 5), anser universitetsdirektøren tre forhold for å være av avgjørende betydning i den videre oppfølgingen av økonomien ved fakultetet. For det første må fakultetet oppnå tilfredsstillende kontroll med bemanningsutviklingen, videre må det vurderes hvor realistisk tidsperspektivet for inndekning av forskutterte utstyrsmidler (overbudsjettering) er, og ikke minst er det behov for å etablere sterkere kontroll med totalbudsjettet på fakultetsnivået.

Vedrørende kontroll med bemanningsutviklingen

Fakultetet har hatt betydelig vekst i lønnsutgifter og stillinger de senere årene. Dette må ses i sammenheng med økte bevilgninger som følge av økning i studenttallet på medisinstudiet, oppbygging av tannlegestudiet, kvalitetsreformmidler og strategiske tildelinger. Universitetsdirektøren har imidlertid gjennom dialog med fakultetet konstatert at det ikke i tilstrekkelig grad eksisterer bemanningsplaner for instituttene og fakultetet som helhet, som sikrer at tilsettinger til enhver tid kan forsvares ut fra fakultetets økonomiske rammebetingelser, det vil si at eksisterende bemanningsplaner i for stor grad ikke ses i sammenheng med eksisterende budsjettrammer. 

Fakultetet har heller ikke i dag et helhetlig undervisningsregnskap/ressursregnskap som gir oversikt over undervisningskapasitet (målt i arbeidstimer) og faktisk utført undervisning totalt ved fakultetet og ved de ulike instituttene. Det foregår imidlertid et arbeid ved fakultetet knyttet til etablering av slike ressursregnskap for oppfølging av undervisningsbelastning på det enkelte institutt, men dette arbeidet er ikke ferdigstilt. Fakultetet oppgir at arbeidet vil ta noe tid fordi medisinerstudiet har komplekse emner på tvers av instituttene. Et slikt ressursregnskap vil kunne gi et bedre grunnlag for å vurdere behovet for nytilsettinger, og gi bedre forutsetninger for en hensiktsmessig ressursstyring og effektiv ressursutnyttelse. Et slikt ressursregnskap må ses på som en del av arbeidet med å bedre økonomistyringen ved fakultetet. 

Som det er redegjort for foran, innførte universitetsdirektøren midlertidig ansettelsesstopp til og med 6. september, i påvente av universitetsstyrets videre behandling av saken. Universitetsdirektøren kan ikke se at sentrale forhold knyttet til økonomistyring og kontroll foreløpig er tilfredsstillende løst ved Det medisinske fakultet. Fakultetet prognoserer med et samlet merforbruk ved årsslutt på ca. 12,4 mill, noe som vil gi en negativ avsetning på 4,5 mill ved utgangen av året. Isolert sett er ikke en negativ avsetning på 4,5 mill for et fakultet på Med.faks størrelse, spesielt stort, og ville normalt kunne dekkes inn over neste års bevilgning. Med et anslått merforbruk for 2007 på 12,4 mill, samt sannsynligheten for et stramt budsjett for Universitetet totalt sett i 2008 (jf styrenotatet til møte 21. juni i år om økonomiske handlingsrommet i 2008), vil det kunne være vanskelig å dekke inn negative avsetninger fra tidligere år i 2008. Det er derfor etter universitetsdirektørens syn svært viktig å iverksette tiltak som kan redusere merforbruket/negative avsetninger i 2007. 

Med utgangspunkt i dialog mellom universitetsledelsen og fakultetsledelsen om situasjonen vil universitetsdirektøren ikke foreslå at den generelle ansettelsesstoppen ved Det medisinske fakultet videreføres. Dette bl.a. som en følge av oppbyggingen av tannlegeutdanninga ved Institutt for odontologi og eventuelle nødvendige tilsettinger i forbindelse med oppfølgingen av NOKUT- evalueringen av farmasistudiet. Det ville også være behov for å holde andre tilsettinger utenom en slik generell ansettelsesstopp, og det ville kunne bli svært ressurskrevende med behandling av unntakssøknader fra en generell ansettesstopp. Av oversikten over prognoser for årsresultat og avsetninger per 31.12.07 fremgår det at det er hovedsakelig er ett institutt som bidrar i negativ retning. Universitetsdirektøren mener det er viktig å ansvarliggjøre det enkelte institutt, og ønsker derfor ikke å iverksette en ansettelsesstopp for hele fakultetet. Det foreslå derfor en ansettesesstopp ved Institutt for medisinsk biologi frem til 31.12.2007. For den øvrige virksomheten ved fakultetet forutsettes det at det ved nye tilsettinger gjøres en grundig vurdering av behovet og at eksisterende ressurser innenfor fagområdet ved fakultetet er fullt utnyttet før tilsetting gjøres.

Universitetsdirektøren vil overlate til Medisinsk fakultet å foreta løpende vurderinger av behovet for tilsetting i nye stillinger, og det vil bli stilt krav til dokumentasjon og rapportering fra fakultetets side om behovet. 

Vedrørende tidsperspektiv knyttet til inndekning av forskutterte utstyrsmidler

Fakultetet har ikke hatt tilstrekkelig kontroll og oppfølging av bestillinger/innkjøp foretatt i løpet av 2006, i den betydning at man ved årsskiftet ikke har hatt oversikt over gjenstående betalingsforpliktelser knyttet til innkjøp som ble iverksatt i 2006. Dette har resultert i en uforutsett belastning på 8,2 mill. kroner i 2007-regnskapet. Fakultetet regner med å få tildelt utstyrsmidler over sentralt budsjett de kommende år, og regner under slik forutsetning med at forskutterte utstyrsbevilgninger kan tas inn i løpet av 3 år. Fakultetet peker også på tendensen til at inntekter undervurderes og kostnader overvurderes ved utarbeidelse av årlige budsjett. På denne bakgrunn, og forutsatt en bevilgning i 2008 tilsvarende 2007-nivå, regner fakultetet med å oppnå budsjettmessig balanse ved utgangen av 2008. Universitetsdirektøren la i styremøte 21. juni frem notat om universitetets økonomiske handlingsrom i 2008, hvor det sannsynliggjøres at Universitetet totalt sett vil ha et stramt budsjett i 2008. Etter universitetsdirektørens vurdering bygger fakultetets tidsprognose for inndekning av forskutterte utstyrsmidler på forutsetninger som er høyst usikre. Det foreslås at investeringsstoppen som ble innført i juni videreføres frem til 31.12.07. 

Vedrørende kontroll med totalbudsjettet

Fakultetet har beskrevet en rekke punkter knyttet til gjennomgang av økonomistyringen, og fakultetsledelsen forventer resultatforbedring og bedre kontroll som resultat. Videre vises det til spesiell oppfølging av økonomien ved Institutt for medisinsk biologi. Fakultetet har ikke gitt noen fyllestgjørende forklaring på at det i opprinnelig budsjett for 2007 er vedtatt et utgiftsbudsjett som medfører et planlagt akkumulert merforbruk på 15,5 mill. kroner ved utgangen av året, uten at dette er videreformidlet for godkjenning i universitetsstyret. 

Universitetsdirektøren kan ikke se at det foreløpig foreligger tilfredsstillende økonomikontroll på fakultetsnivået, og det vises til blant annet mangel på realistiske bemanningsplaner. Universitetsdirektøren mener utilstrekkelig kontroll med totalbudsjettet ved Det medisinske fakultet ytterligere tilsier at det er tilrådelig å innføre investeringsstopp og ansettelsesstopp ved Institutt for medisinsk biologi med virkning ut 2007 slik som beskrevet foran.

Universitetsdirektøren vil følge den økonomiske situasjonen ved fakultetet nøye, og komme tilbake til styret med nærmere informasjon om utviklingen i denne. 

Forslag til vedtak:

1. Universitetsstyret tar orienteringen om den økonomiske situasjon ved Norges fiskerihøgskole til etterretning.

2. Universitetsstyret tar orienteringen om det forventede merforbruket ved Det medisinske fakultet til etterretning, og forutsetter at fakultetet iverksetter tiltak for å redusere merforbruket i 2007 så mye som mulig. Styret forutsetter videre at fakultetet prioriterer arbeidet med økonomistyring og –kontroll, herunder bemanningsplaner og undervisningsregnskap.

3. Den generelle investeringsstoppen ved Det medisinske fakultet videreføres frem til 31.12.07, og ansettesesstoppen videreføres ved Institutt for medisinsk biologi frem til 31.12.07 som beskrevet under universitetsdirektørens vurderinger i dette saksfremlegget. 


Tromsø, 30.08.2007

	Lasse Lønnum
	

	Universitetsdirektør
	

	
	Odd Arne Paulsen

	
	personal- og økonomidirektør


Vedlegg:

1. Universitetsdirektørens brev av 27.06 til NFH (200703466-3)

2. Universitetsdirektørens brev av 27.06 til Det medisinske fakultet (200703466-2)

3. Redegjørelse fra Det medisinske fakultet 05.07 om videre arbeidsprosess (200703466-4)

4. Svar fra NFH datert 10.08 (200703466-7)

5. Svar fra Det medisinske fakultet datert 20.08 (200703466-8)

6. Revidert budsjett fra Det medisinske fakultet datert 14.08.07 (200703466-9)

7. Utvikling i antall årsverk ved Medisinsk fakultet 2004-2007 (bevilgningsøkonomien)

Saksbehandler: Rådgiver Berit Eliassen

